CELEX: 32017D1256
Language: et
Date: 2017-07-11 00:00:00
Title: Komisjoni rakendusotsus (EL) 2017/1256, 11. juuli 2017, milles käsitletakse EURESe võrgustiku riiklike tööprogrammide kohta liidu tasandil teabe vahetamise vorme ja menetlusi (EMPs kohaldatav tekst )

12.7.2017   
            
            
               ET
            
            
               Euroopa Liidu Teataja
            
            
               L 179/24
            
         KOMISJONI RAKENDUSOTSUS (EL) 2017/1256,
   11. juuli 2017,
   milles käsitletakse EURESe võrgustiku riiklike tööprogrammide kohta liidu tasandil teabe vahetamise vorme ja menetlusi
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 13. aprilli 2016. aasta määrust (EL) 2016/589, milles käsitletakse Euroopa tööturuasutuste võrgustikku (EURESe võrgustik), töötajate juurdepääsu liikuvusteenustele ja tööturgude edasist integratsiooni ning millega muudetakse määruseid (EL) nr 492/2011 ja (EL) nr 1296/2013, (1) eriti selle artikli 31 lõiget 5,
   pärast konsulteerimist EURESe komiteega
   ning arvestades järgmist:
   
               (1)
            
            
               Määruse (EL) 2016/589 kohaselt tuleb komisjoni ja liikmesriikide vahel luua tõhus liidu tasandi süsteem, mille abil vahetada teavet liikmesriikide, piirkondade ja sektorite tööjõu pakkumise ja nõudluse kohta ning mida liikmesriigid kasutaksid EURESe võrgustikus toimuva praktilise koostöö alusena.
            
         
               (2)
            
            
               Vastavalt määruse (EL) 2016/589 artikli 30 lõikele 1 peavad liikmesriigid koguma ja analüüsima sooliselt eristatud teavet tööjõu puudu- ja ülejääkide kohta riigi ning valdkondade tööturgudel, pöörates erilist tähelepanu tööturu kõige haavatavamatele rühmadele ja kõige suurema tööpuudusega piirkondadele, ning EURESe tegevuse kohta riigi ja, kui see on asjakohane, piiriülesel tasandil.
            
         
               (3)
            
            
               Määruse (EL) 2016/589 artikli 31 lõike 1 kohaselt peavad riiklikud koordinatsioonibürood koostama riiklikud tööprogrammid EURESe võrgustiku tegevuste kohta oma liikmesriigis. Riiklike tööprogrammide jagamine liikmesriikide vahel programmitöö tsükli raames peaks andma riiklikele koordinatsioonibüroodele võimaluse suunata EURESe võrgustiku ressursse asjakohastele meetmetele ja projektidele ning juhtida seeläbi võrgustiku arengut, et sellest saaks rohkem tulemustele orienteeritud vahend, mis aitab reageerida töötajate ja tööandjate vajadustele kooskõlas tööturgude dünaamikaga.
            
         
               (4)
            
            
               Riiklike koordinatsioonibüroode ja Euroopa Koordinatsiooniameti teabevahetus riikide tööprogrammide kohta ja kavandite ühisanalüüs parandaksid võrgustiku toimimist, suurendaksid läbipaistvust ja lisaksid võrgustikusisese koostöö võimalusi.
            
         
               (5)
            
            
               Määruse (EL) 2016/589 artikli 31 jõustamiseks peaksid riiklikud koordinatsioonibürood koguma ja analüüsima kõnealuses sättes osutatud riikliku tasandi teavet osana riikliku tööprogrammi ettevalmistamisest ning neid kutsutakse üles võtma arvesse kõiki liidu tasandil kättesaadavaid asjakohaseid aruandeid ja dokumente.
            
         
               (6)
            
            
               Määruse (EL) 2016/589 artikli 31 lõike 2 kohaselt peaksid riiklikud koordinatsioonibürood koostama riikliku tööprogrammi kord aastas ning selles tuleks täpsustada EURESe võrgustikus elluviidavad põhitegevused, tööprogrammi rakendamiseks eraldatavad üldised inim- ja rahalised ressursid ning kavandatud tegevuste järelevalve ja hindamise kord.
            
         
               (7)
            
            
               Euroopa Komisjon kehtestab riiklike tööprogrammide ühise vormi, mille struktuur peab kajastama määruse (EL) 2016/589 üldeesmärki tagamaks, et kõik liikmesriigid määraksid kindlaks põhitegevused, mis viiakse ellu seoses nii töötajatele kui ka tööandjatele pakutavate tugiteenustega, millele on osutatud määruse (EL) 2016/589 artiklites 21–28.
            
         
               (8)
            
            
               Kindlaks tuleks määrata riiklike tööprogrammide ettevalmistamise ühine ajakava, toetudes riiklike koordinatsioonibüroode koostöökogemustele, mis on saadud komisjoni rakendusotsuse 2012/733/EL (2) kohase ühise kavandamise alal, ning võimaldades piisavat paindlikkust, võttes arvesse erinevusi riigisiseses korralduses.
            
         
               (9)
            
            
               Ära tuleks kasutada kogu võimalik sünergia, mida pakuvad määruse (EL) 2016/589 artikli 32 kohased menetlused, mis hõlmavad andmete kogumist riigi tasandil tegeletavate EURESe tegevusvaldkondade kohta ja nende andmete analüüsi. Eelkõige tuleks riiklikes töökavades kasutada avalike tööturuasutuste tavadel põhinevaid järjekindlaid näitajaid, mis aitavad kaasa andmete kogumisele, millele on osutatud määruse (EL) 2016/589 artikli 32 lõike 3 kohaselt vastu võetavates rakendusaktides.
            
         
               (10)
            
            
               EURESe liikmete ja partnerite töötajatel, kes tegelevad EURESe küsimustega, peaks olema juurdepääs riiklike tööprogrammide asjakohasele teabele, et aidata paremini saavutada EURESe võrgustiku eesmärke, mis on sätestatud (EL) 2016/589 artiklis 6.
            
         
               (11)
            
            
               Riiklike tööprogrammide raames kogutud teave tegevuse ja tulemuste kohta võib anda olulise panuse EURESe tegevust käsitlevasse aruandesse, mille peab koostama komisjon ja esitama iga kahe aasta järel Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele vastavalt määruse (EL) 2016/589 artiklile 33. Seetõttu on vaja uurida, millised tööprogrammide osad võib sel eesmärgil kättesaadavaks teha,
            
         ON VASTU VÕTNUD KÄESOLEVA OTSUSE:
   Artikkel 1
   Reguleerimisese
   Käesolevas otsuses sätestatakse menetlused, mille abil vahetada EURESe võrgustikus teavet võrgustiku tegevuse kavandamise kohta.
   Sel eesmärgil kehtestatakse vorm, mida riiklikud koordinatsioonibürood kasutavad riiklike tööprogrammide koostamiseks vastavalt määruse (EL) 2016/589 artikli 31 lõikele 2, ning nähakse ette kord riiklikke tööprogramme käsitleva teabe vahetamiseks liidu tasandil.
   Artikkel 2
   Programmitöö tsükli korraldus
   1.   Iga riiklik koordinatsioonibüroo koostab igal aastal riikliku tööprogrammi EURESe võrgustiku tegevuste kohta oma liikmesriigis, võttes aluseks I lisas esitatud vormi.
   2.   Riiklike tööprogrammide kavandid tehakse kättesaadavaks kõigile riiklikele koordinatsioonibüroodele, kellel on võimalus teha päringuid kavandatud tegevuste kohta ning esitada nimetatud tegevustega seoses ettepanekuid koostöö ja teabevahetuse kohta.
   3.   Koordinatsioonirühmas osalevate sotsiaalpartnerite liidu tasandi esindajatele antakse võimalus esitada riiklike tööprogrammide kavandite kohta oma märkused.
   4.   Pärast märkuste esitamiseks antud aja möödumist tehakse lõplikud riiklikud tööprogrammid kõigile riiklikele koordinatsioonibüroodele kättesaadavaks.
   5.   Riiklikes tööprogrammides tuleb kasutada võimalikult palju näitajaid ja eesmärke, mida kohaldatakse määruse (EL) 2016/589 artikli 32 lõike 3 kohaselt vastu võetavates rakendusaktides.
   6.   Riiklikes tööprogrammides võib kasutada ka muid täiendavaid näitajaid.
   7.   Riiklikud koordinatsioonibürood esitavad riiklike tööprogrammide rakendamise kohta kord aastas aruande, milles esitatakse kavandatud tegevuste tulemused.
   Artikkel 3
   Riiklike koordinatsioonibüroode roll ja ülesanded
   Riiklikud koordinatsioonibürood vastutavad oma liikmesriigis järgmise eest:
   
               a)
            
            
               koguvad, analüüsivad ja jagavad määruse (EL) 2016/589 artikli 30 kohast teavet, mis on vajalik riikliku tööprogrammi kavandi ettevalmistamiseks;
            
         
               b)
            
            
               koostavad riikliku tööprogrammi, kasutades I lisas esitatud vormi;
            
         
               c)
            
            
               järgivad riiklike tööprogrammide kavandite esitamiseks seatud tähtaegu, mis on esitatud II lisas;
            
         
               d)
            
            
               teevad oma riikliku tööprogrammi kavandi võrgustikule kättesaadavaks, kasutades Euroopa Koordinatsiooniameti pakutavaid vahendeid;
            
         
               e)
            
            
               osalevad riiklike tööprogrammide kavandite ühises läbivaatamises, et anda programmidele lõplik kuju, ning suurendavad praktilist koostööd töötajatele ja tööandjatele tugiteenuste osutamisel;
            
         
               f)
            
            
               annavad riiklikule tööprogrammile pärast ühist läbivaatamist lõpliku kuju;
            
         
               g)
            
            
               ajakohastavad vajaduse korral riiklikku tööprogrammi ja teevad muudatused võrgustikule kättesaadavaks, kasutades Euroopa Koordinatsiooniameti pakutavaid vahendeid;
            
         
               h)
            
            
               annavad aru riiklikus tööprogrammis ette nähtud tegevuste elluviimisest, pidades kinni II lisas sätestatud tähtaegadest.
            
         Artikkel 4
   Euroopa Koordinatsiooniameti roll ja ülesanded
   Euroopa Koordinatsiooniameti ülesanne on toetada riiklikke tööprogramme käsitleva teabe vahetamist liikmesriikide vahel ja programmide ühist läbivaatamist, eelkõige:
   
               a)
            
            
               jagada riiklike koordinatsioonibüroodega liidu tasandil kättesaadavat määruse (EL) 2016/589 artikli 30 kohast teavet, et aidata neil ette valmistada riikliku tööprogrammi kavandit;
            
         
               b)
            
            
               arendada ja hooldada EURESe portaali Extranetis olevat vahendit, millega tehakse riiklikele koordinatsioonibüroodele kättesaadavaks artiklis 7 osutatud vorm ning mis tahes seonduv teave selle vormi täitmise ja esitamise kohta ning mis annab riiklikele koordinatsioonibüroodele võimaluse läbi vaadata ja kommenteerida üksteise riiklike tööprogrammide kavandeid;
            
         
               c)
            
            
               jälgida riiklike tööprogrammide kavandite esitamiseks, ühiseks läbivaatamiseks ja riiklike tööprogrammide rakendamisest aruandmiseks II lisas kehtestatud tähtaegade kohaldamist;
            
         
               d)
            
            
               pakkuda muid vahendeid, koolitust ja tuge, et hõlbustada teabevahetust ja vastastikust õppimist seoses programmitöö tsükliga;
            
         
               e)
            
            
               teha kogu EURESe võrgustikule EURESe portaali Extraneti eraldi alljaotises kättesaadavaks programmitöö tsükli asjakohased elemendid, et suurendada läbipaistvust ja vastastikust õppimist;
            
         
               f)
            
            
               julgustada riiklikke koordinatsioonibüroosid tagama kooskõla määruse (EL) 2016/589 artiklite 31 ja 32 kohaldamise vahel;
            
         
               g)
            
            
               hoida koordineerimisrühma korrapäraselt kursis programmitöö tsükli toimimisega ning teha vajaduse korral vormi ja menetluste kohta parandusettepanekuid.
            
         Artikkel 5
   EURESe liikmete ja partnerite roll ja ülesanded
   EURESe liikmed ja partnerid aitavad EURESe programmitöö tsüklile kaasa järgmiselt:
   
               a)
            
            
               esitavad riikliku tööprogrammi koostamiseks vajalikke andmeid oma kättesaadavate rahaliste vahendite ja inimressursside ning kavandatud tegevuste kohta;
            
         
               b)
            
            
               viivad ellu riikliku tööprogrammi asjaomaseid tegevusi;
            
         
               c)
            
            
               esitavad tegevuste elluviimist käsitlevad andmed, mida kasutatakse riikliku tegevusaruande koostamisel.
            
         Artikkel 6
   Koordinatsioonirühma roll ja ülesanded
   1.   Koordinatsioonirühm jälgib tähelepanelikult määruse (EL) 2016/589 artikli 31 kohaldamist ning tegutseb seisukohtade ja parimate tavade vahetamise foorumina, mille eesmärk on parandada EURESe programmitöö tsükli toimimist.
   2.   Koordinatsioonirühm vaatab kord aastas läbi käesoleva otsuse kohaldamise. See on EURESe koordinatsioonirühma panus tegevus- ja järelhindamisaruannetesse, mille koostab komisjon vastavalt määruse (EL) 2016/589 artiklitele 33 ja 35.
   3.   Koordinatsioonirühm otsustab, millised riiklike tööprogrammide ja riiklike tegevusaruannete elemendid on olulised kõigile EURESe töötajatele. Seetõttu peaks koordinatsioonirühm olema kättesaadav EURESe portaali Extranetis, et oleks tagatud EURESe programmitöö tsükli nõuetekohane rakendamine ja EURESe võrgustiku eesmärkide saavutamine vastavalt määruse (EL) 2016/589 artiklile 6.
   4.   Koordinatsioonirühm otsustab, milline EURESe programmitöö tsüklist tulenev teave on oluline ja millist teavet võib kasutada EURESe tegevust käsitlevate aruannete koostamiseks vastavalt määruse (EL) 2016/589 artiklile 33.
   Artikkel 7
   Vorm
   1.   Riiklikud koordinatsioonibürood kasutavad riiklike tööprogrammide koostamiseks I lisas esitatud vormi elektroonilist versiooni.
   2.   Riiklikud koordinatsioonibürood võivad I lisas esitatud vormi igasse jaotisesse lisada võimalikult palju asjakohaseid tegevusi.
   3.   Kui artikli 4 punktis b osutatud vahendit või sellega seotud teavet ja dokumente on vaja kohandada või muuta, konsulteerib Euroopa Koordinatsiooniamet enne uue versiooni vastuvõtmist koordinatsioonirühmaga vastavalt määruse (EL) 2016/589 artiklile 14.
   Artikkel 8
   Protsess
   1.   Riiklikud koordinatsioonibürood järgivad riiklike tööprogrammide koostamisel II lisas esitatud ajakava.
   2.   Riiklikud tööprogrammid või nende osad võib pärast vastuvõtmisetappi teha EURESe võrgustikule kättesaadavaks EURESe portaali Extranetis.
   Artikkel 9
   Jõustumine
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 11. juuli 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 107, 22.4.2016, lk 1.
   
      (2)  Komisjoni 26. novembri 2012. aasta rakendusotsus 2012/733/EL, millega rakendatakse Euroopa Parlamendi ja nõukogu määrust (EL) nr 492/2011 seoses vabade töökohtade ja töötaotlejate vahendusega ning EURESi taasloomisega (ELT L 328, 28.11.2012, lk 21).
   
      I LISA
      
         RIIKLIKE KOORDINATSIOONIBÜROODE POOLT IGA-AASTASTE TÖÖPROGRAMMIDE KOOSTAMISEKS KASUTATAV VORM
      
      Käesoleva vormi elektrooniline versioon ja selle hiljem muudetavad konsolideeritud versioonid tehakse riiklikele koordinatsioonibüroodele kättesaadavaks EURESe portaalis.
      Allpool vormi eri alljaotistes nimetatud tegevused on soovituslikud ja nende loetelu ei ole ammendav.
      1.   KOKKUVÕTE
      Selles alljaotises esitatakse kokkuvõtlik ülevaade aruandeperioodi tööprogrammi prioriteetidest ja põhitegevustest.
      2.   ÜLDISED TUGITEENUSED
      2.1.   Töötajatele pakutavad tugiteenused
      
      Selles alljaotises antakse ülevaade töötajaid toetavatest tegevustest, näiteks:
      
                  —
               
               
                  sobitamise ja tööle suunamisega seotud tegevused (sealhulgas abi töökohataotluste ja CVde koostamisel)
               
            
                  —
               
               
                  värbamisürituste korraldamine
               
            
                  —
               
               
                  üldise teabe ja suuniste andmine
               
            
                  —
               
               
                  konkreetse teabe andmine ja nõustamine (nt töö- ja elutingimuste kohta sihtriigis)
               
            
                  —
               
               
                  muu (vajaduse korral)
               
            2.2.   Tööandjatele pakutavad tugiteenused
      
      Selles alljaotises antakse ülevaade tööandjaid toetavatest tegevustest, sealhulgas VKEde konkreetne toetamine, näiteks:
      
                  —
               
               
                  sobitamise ja tööle suunamisega seotud tegevused (sealhulgas abi tööalaste nõudmiste ja töökuulutuste koostamisel)
               
            
                  —
               
               
                  värbamisürituste korraldamine
               
            
                  —
               
               
                  üldise teabe ja suuniste andmine
               
            
                  —
               
               
                  teabe andmine erieeskirjade kohta, mis on seotud teisest liikmesriigist värbamisega, ja tegurite kohta, mis võivad sellist värbamist hõlbustada
               
            
                  —
               
               
                  muu (vajaduse korral)
               
            3.   KONKREETSED TUGITEENUSED
      3.1.   Õpipoisiõppe ja praktikaga seotud toetus
      
      3.2.   Tugiteenused piirialadel
      
      Selles alljaotises antakse ülevaade piirialatöötajaid ja piirialade tööturul olevaid töötajaid toetavatest tegevustest, näiteks
      
                  —
               
               
                  sobitamis- ja töölesuunamistegevus
               
            
                  —
               
               
                  piirialatöötajate ja tööandjate spetsiifilise olukorraga seotud asjakohase teabe andmine
               
            
                  —
               
               
                  ühtse kontaktpunkti lahenduste väljatöötamine piirialatöötajate ja tööandjate toetamiseks
               
            
                  —
               
               
                  muu (vajaduse korral)
               
            3.3.   Värbamisjärgne abi
      
      Selles alljaotises antakse ülevaade tegevustest, mis on ellu viidud eesmärgiga tagada liikuva töötaja parem integreerimine uuel ametikohal, näiteks:
      
                  —
               
               
                  tööandjate üldise teavitamise/teadlikkuse suurendamise alased tegevused värvatud töötajate integreerimise valdkonnas
               
            
                  —
               
               
                  teave pakutavatest koolitustegevustest, mis on olulised töötajate integreerimise seisukohast (nt keeleõpe)
               
            
                  —
               
               
                  muu (vajaduse korral)
               
            3.4.   Muud tegevused ja panus muudesse programmidesse
      
      Selles alljaotises antakse teavet osalemise kohta konkreetsetes töötajate liikuvuskavades, mida toetatakse rahaliselt ELi eelarvest või riiklikest allikatest, osalemise kohta töötajate liikuvust hõlmavates kahe- või mitmepoolsetes projektides ning muu tegevuse kohta, mis ei kuulu eespool nimetatud kategooriatesse.
      4.   VAHENDID JA JUHTIMINE
      4.1.   Inimressursid
      
      EURESe võrgustikus (riiklik koordinatsioonibüroo, EURESe liikmed ja partnerid) töötavate täistööajale taandatud töötajate hinnanguline arv.
      4.2.   Rahalised vahendid
      
      Hinnanguline vahendite jaotus (eurodes) nimetatud liikmesorganisatsioonide vahel allikate kaupa: riiklikud allikad, ELi eelarve (kui see on asjakohane) ja muu (kui see on asjakohane).
      4.3.   IT/taristu
      
      EURESe tegevuse jaoks ette nähtud IT-vahendid ja taristu ning juurdepääs muudele EURESe liikmete ja partneritega jagatavatele vahenditele (nt riiklike tööturuasutuste üldtaristu).
      4.4.   Juhtimine
      
      Selles alljaotises antakse ülevaade riikliku võrgustiku toimimist toetavatest tegevustest, näiteks:
      
                  —
               
               
                  riiklikule võrgustikule suunatud tegevused teadlikkuse suurendamiseks
               
            
                  —
               
               
                  riiklike koordinatsioonibüroode ning riiklikku võrgustikku kuuluvate EURESe liikmete ja partnerite koostalitlus ja koostöö
               
            
                  —
               
               
                  uudsete lähenemisviiside kasutamine teenuste osutamisel
               
            
                  —
               
               
                  koostöö teiste sidusrühmadega, nagu sotsiaalpartnerid, muud võrgustikud, kutsenõustamisteenistused, kaubanduskojad, sotsiaalkindlustuse ja maksustamise eest vastutavad asutused jne
               
            4.5.   Koolitus
      
      Selles alljaotises antakse teavet koolituse (sealhulgas eelkoolituse) kohta riigi, piirkonna ja kohalikul tasandil ning vajaduse korral mis tahes muu koolitustegevuse kohta, millega toetatakse oskuste ja teadmiste suurendamist võrgustiku raames.
      4.6.   Teabevahetus
      
      Selles alljaotises loetletakse konkreetsed meetmed, mis tulenevad riiklikest teavitamiskavadest ja/või EURESe teavitusstrateegiast, ning vajaduse korral muud olulised teavitamis- ja teadlikkuse suurendamise alased tegevused, mis on kavas aruandeperioodil ellu viia ning mis on olulised eespool alljaotistes 2 ja 3 loetletud tugiteenuste jaoks.
      4.7.   Tegevuste jälgimine ja hindamine
      
      Selles alljaotises loetletakse vahendid, mida kasutatakse EURESe võrgustiku riigi tasandi tegevuste tulemuste mõõtmiseks.
   
   
      II LISA
      
         IGA-AASTASE RIIKLIKU TÖÖPROGRAMMI KOOSTAMISE AJAKAVA
      
      1.   ETTEVALMISTUSETAPP
      Riiklikud koordinatsioonibürood tagavad riigi ning valdkondlikel tööturgudel valitsevat tööjõu puudu- ja ülejääki käsitleva teabe kogumise, analüüsimise ja jagamise, pöörates erilist tähelepanu tööturu kõige haavatavamatele rühmadele ja kõige suurema tööpuudusega piirkondadele ning võttes arvesse andmeid liikuvusvoogude ja -mustrite kohta.
      2.   KOOSTAMISETAPP
      Riiklikud koordinatsioonibürood koostavad N – 1 aasta 31. oktoobriks riikliku tööprogrammi esimese versiooni, kasutades ettevalmistusetapis kogutud teavet. Programmi kavandid on kättesaadavad EURESe portaali Extraneti spetsiaalses alljaotises.
      3.   ÜHISE LÄBIVAATAMISE ETAPP
      Riiklikud koordinatsioonibürood vaatavad iga-aastaste riiklike tööprogrammide kavandid ühiselt läbi N – 1 aasta 31. detsembriks.
      4.   VASTUVÕTMISETAPP
      Riiklikud koordinatsioonibürood annavad riiklikele tööprogrammidele N aasta 31. jaanuariks lõpliku kuju, võttes arvesse läbivaatamisetapis saadud tagasisidet.
      5.   ELLUVIIMISETAPP
      Iga-aastased riiklikud tööprogrammid viiakse ellu N aasta jaanuarist detsembrini.
      6.   ARUANDEETAPP
      Riiklikud koordinatsioonibürood koguvad teavet tööprogrammi elluviimise tulemuste kohta ja annavad nendest aru N + 1 aasta 31. märtsiks.